สต๊อกช็อต
จับตาหุ้นทั่วโลก
21 ส.ค. 2554

จับตาหุ้นทั่วโลก
โดย..แฟมิลี่ โนฮาว
โนฮาว : สวัสดีครับ
ปูกะตอย : สวัสดีจ้า นี่วันนี้ไม่ต้องพูดอะไรมาก ขอถามเลยแล้วกัน ช่วงนี้ตลาดหุ้นทั่วโลกเป็นยังไงบ้าง
โนฮาว : นี่ไม่คิดจะทัก จะทายกันหน่อยเลยเหรอ ก็ได้ๆ พอดีได้ไปอ่านบทวิจัยของ Bank of America – Merrill Lynch ก็ยังคงมองเชิงบวกต่อการลงทุนในตลาดหุ้นทั่วโลกสำหรับปีนี้ จากการเติบโตของเศรษฐกิจในระดับปานกลาง อัตราดอกเบี้ยที่ยังอยู่ในระดับต่ำ และสภาพคล่องที่ยังอยู่ในระดับสูง ทั้งนี้สำหรับการลงทุนในระยะสั้นนั้น มีแนวโน้มของความไม่แน่นอนที่สูงขึ้น
ปูกะตอย : จัดมา
โนฮาว : พวกเขาบอกว่าหุ้นไทยในช่วงการเลือกตั้ง แนะนำให้เพิ่มความระมัดระวังในการลงทุนจากปัจจัยด้านการเมือง โดยจากต้นปีที่ผ่านมาตลาดหุ้นไทยให้ผลตอบแทนที่สูงกว่าตลาดในภูมิภาคค่อนข้างมากแล้ว ที่สำคัญผลการเลือกตั้งใหม่รวมถึงการเปลี่ยนแปลงรัฐบาลยังคงเป็นความเสี่ยงที่สำคัญในระยะสั้น
ปูกะตอย : ต่อเลย
โนฮาว : ส่วนตลาดเกิดใหม่นั้น ยังสดใส เนื่องจากมีผลตอบแทนที่ยังอยู่ในระดับต่ำนับจากต้นปีที่ผ่านมา และผู้จัดการกองทุนขนาดใหญ่ที่เน้นลงทุนในหุ้นตลาดเกิดใหม่ได้เริ่มหันมาเพิ่มน้ำหนักการลงทุนอีกครั้ง บวกกับเศรษฐกิจของกลุ่มประเทศเกิดใหม่น่าจะมีอัตราการเติบโตที่สูงกว่าหากเทียบกับกลุ่มประเทศที่พัฒนาแล้วที่กำลังประสบกับปัญหาการขาดดุลงบประมาณ ที่สำคัญหุ้นตลาดเกิดใหม่ถือว่ายังไม่แพงมากนัก
ส่วนตลาดหุ้นอเมริกานั้นก็ได้ปรับขึ้นมามากแล้วนับตั้งแต่ต้นปี และเป็นสินทรัพย์ที่ผู้จัดการกองทุนทั่วโลกให้น้ำหนักการลงทุนมากแล้ว ดังนั้นอาจจะต้องจับตาดูอย่างใกล้ชิด เพราะการเติบโตทางเศรษฐกิจที่เริ่มแผ่ว ความกังวลที่มากขึ้นต่อภาวะการขาดดุลงบประมาณ และความเสี่ยงจากการอ่อนตัวลงของค่าเงินดอลลาร์
ส่วนตลาดหุ้นยุโรปตอนนี้ยังไม่มีปัจจัยบวกต่อการเข้าไปลงทุน ทั้งจากการเก็งกำไรการแข็งค่าของเงินยูโรที่อยู่ในระดับที่สูงแล้ว การที่ธนาคารกลางสหภาพยุโรปได้เริ่มปรับอัตราดอกเบี้ยนโยบายขึ้นเพื่อรับมือกับอัตราเงินเฟ้อที่เพิ่มสูงขึ้น รวมถึงความกังวลที่เพิ่มสูงขึ้น ที่สำคัญความเสี่ยงภาครัฐจากการผิดนัดชำระหนี้โดยเฉพาะอย่างยิ่งในประเทศกรีซ
ปูกะตอย : ว้าว แสดงว่าสถานการณ์ตลาดหุ้นทั่วโลกยังมีความผันผวน
โนฮาว : ถูกต้อง เอาเป็นว่าต้องจับตาดูอย่างใกล้ชิดและดูข้อมูลข่าวสารตลอดเวลา งั้นวันนี้ขอตัวก่อนนะ มีธุระส่วนตัวนิดหน่อย ไปล่ะ บ๊าย บาย